小樓詩爲湯計議作
作者：俞德鄰
朝代：宋

paragraphs: 英英人中豪，歲月閲江浪。
胡然構小樓，不卧百尺上。
跂予一登臨，規制差可尚。
座中容六客，窗外羅萬象。
雲烟互吐吞，岡阜相背向。
誰云眼界窄，頗覺形神王。
乃知人間世，小大俱幻妄。
壺公家一壺，維摩室方丈。
擬茲十二樓，鐘鼎視杯盎。
鵬鷃同一適，椿菌偶殊狀。
何必事翬飛，肆目逞雄壯。
深紅屋角花，淺碧盆池漲。
且當共倚闌，爛漫倒春釀。